Encarnación
Store norske leksikon,Geografi,Verdens geografi,Sør-Amerikas geografi,Paraguays geografi
Encarnación er hovedstad i provinsen Itapúa i det sørøstlige Paraguay, 300 kilometer fra Paraguays hovedstad Asunción. Byen har 136 308 innbyggere (DGEEC, estimat for 2020), og areal på 558 km2. Den ligger ved elven Paraná, og har broforbindelse med byen Posadas i Argentina.
Næringsliv og kultur Havnebyen Encarnación er et kommersielt knutepunkt og et viktig handelssenter med utskiping av tømmer, bomull, tobakk, mais, maté, ris, kveg og skinn. Byen er også landets største turistmål, med offentlige strender, kulturarrangementer og et behagelig subtropisk klima.Ikke langt fra byen ligger jesuittruinene La Santísima Trinidad de Paraná og Misión jesuítica de Jesús de Tavarangué, som har stått på UNESCOs verdensarvliste siden 1993. Historie Bosettingen ble grunnlagt av jesuitter som en misjonsstasjon i 1615, og het først Itapúa. Den ble et senter for kristnede guaranífolk, og Paraguays utpost for å forhindre argentinsk ekspansjon. Dagens navn fikk byen i 1843. I 1848 ble den opprinnelige guaraníbefolkningen fordrevet ved dekret, samtidig som 112 borgere fra byen Capiatá ble hentet for å befolke Encarnación. Byen har derfor ingen urbefolkning, men en kosmopolitisk etnografi. Da jernbanen kom i siste halvdel av 1800-tallet, fikk Encarnación en viktigere nasjonal og internasjonal betydning.Encarnación er fødebyen til Alfredo Stroessner, diktator i Paraguay mellom 1954 og 1989. I senere tid var Encarnación sentral for vannkraftprosjektet Yacyretá, et fellesprosjekt mellom Paraguay og Argentina. Les mer i Store norske leksikon Paraguays geografi Paraguays befolkning Paraguays historie Eksterne lenker UNESCO om de to misjonsstasjonene utenfor byen